بنو: د څلور هلکانو د وژنې پرضد د مړو سره د احتجاجي ناستې پينځمه ورځ، اسلام اباد ته د لاريون اعلان
د خېبرپښتونخوا د بنو ضلعې په جاني خېلو کې د څلورو تنکو هلکانو د وژنې پرضد په پينځمه ورځ احتجاجي ناسته دوام لري، احتجاج کوونکي وايي دغلته يې غوښتنې نه اورېدل کيږي ځکه احتجاجا اسلام اباد ته د مړو سره لاريون کوي.
ډېره اسماعيل خان/ کراچۍ — په جاني خېلو کې د څلورو تنکو هلکانو چې عمرونه يې د 12 نه د 18 کلونو پورې وو، مړي يې په 22 مارچ موندل شوي وو. د هلکانو د خپلوانو په وېنا د شل ورځې بې درکۍ وروسته ورته د هلکانو مړي د يو خوړ نه په داسې حال کې ترلاسه شوي چې په تشدد وژل شوي او په يو خوړ کې ښخ کړی شوي وو. خپلوانو يې دغو هلکانو ته د انصاف، د شهدا پېکج او په دغه پېښه کې د ککړو کسانو د مالومولو او قانون منګولو ته سپارلو سره د علاقې نه د ټولو وسله والو لرې کولو او رياستي عملدارۍ په ځای کولو دپاره احتجاجي لاريون پېل کړی دی. د احتجاجي پرلت يو ګډون وال مشر امان الله وايي دوی د دغه پېښې عدالتي پلټنې غواړي. هغه وویل پينځمه ورځ يې ده تراوسه يې حکومت غوښتنې ونه منلې او زياته يې کړه دوی د مړو سره اسلام اباد ته د لاريون کولو پرېکړه کړې ده. يو بل ځايي مشر حاجي الياس وايي په علاقه کې په کال 2009 کې د وسله والو تندلارو پرضد پوځي عمليات شوي خو په علاقه کې بيا هم د بدامنۍ پېښې رامنځته کيږي. هغه وويل دوی غوښتنه کوي چې په علاقه کې دې د ښه او بدو وسله والو توپير ختم کړی شي. دوی دعوه کوي تراوسه ورته د صوبې د حکومت لخوا د دوی د غوښتنو پوره کولو ډاډ نه دی ورکړی شوی. خو د خېبرپښتونخوا د ټرانسپورټ وزير شاه محمد خان وايي د وزيراعلی په استازيتوب د څلورو ورځو راهسې د احتجاج کوونکو سره ناست دی. هغه وويل د دوی غوښتنې جايز دي پکار ده چې رياست يې ومني او هغه دغه غوښتنې د وزيراعلی سره شريکې کړي هم دي. پوليس وايي د پېښې مقدمه يې د نامالومه کسانو پرضد درج کړې او پلټنې يې پېل کړي دي.